CELEX: 31984R2108
Language: el
Date: 1984-07-23 00:00:00
Title: Κανονισμός (ΕΟΚ) αριθ. 2108/84 της Επιτροπής της 23ης Ιουλίου 1984 σχετικά με λεπτομερείς κανόνες για τον προσδιορισμό του μεγέθους των ματιών των διχτυών αλιείας

Avis juridique important

|

31984R2108

Κανονισμός (ΕΟΚ) αριθ. 2108/84 της Επιτροπής της 23ης Ιουλίου 1984 σχετικά με λεπτομερείς κανόνες για τον προσδιορισμό του μεγέθους των ματιών των διχτυών αλιείας  

Επίσημη Εφημερίδα αριθ. L 194 της 24/07/1984 σ. 0022 - 0023 Φινλανδική ειδική έκδοση: Κεφάλαιο 4 τόμος 2 σ. 0019  Ισπανική ειδική έκδοση: Κεφάλαιο 04 τόμος 3 σ. 0060  Σουηδική ειδική έκδοση: Κεφάλαιο 4 τόμος 2 σ. 0019  Πορτογαλική ειδική έκδοση : Κεφάλαιο 04 τόμος 3 σ. 0060 

***** ΚΑΝΟΝΙΣΜΟΣ (ΕΟΚ) αριθ. 2108/84 ΤΗΣ ΕΠΙΤΡΟΠΗΣ  της 23ης Ιουλίου 1984  σχετικά με λεπτομερείς κανόνες για τον προσδιορισμό του μεγέθους των ματιών των διχτυών αλιείας  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 171/83 του Συμβουλίου της 25ης Ιανουαρίου 1983 περί ορισμένων προσωρινών τεχνικών μέτρων διατηρήσεως των αλιευτικών πόρων (1), όπως τροποποιήθηκε τελευταία με τον κανονισμό (ΕΟΚ) αριθ. 1637/84 (2), και ιδίως το άρθρο 6,  Εκτιμώντας:  ότι είναι αναγκαίο, για να διασφαλισθεί η τήρηση των τεχνικών μέτρων διατήρησης των αλιευτικών πόρων, να προβλεφθούν λεπτομερείς κανόνες για τον καθορισμό του μεγέθους των ματιών των διχτυών·  ότι είναι αναγκαίο, για το σκοπό αυτό, να προσδιοριστούν οι τύποι των μετρητών που θα χρησιμοποιούνται, ο τρόπος χρησιμοποίησής τους, ο τρόπος επιλογής των ματιών που θα μετρώνται, η μέθοδος μέτρησής τους και ο τρόπος υπολογισμού του μεγέθους των ματιών των διχτυών και να περιγραφεί η διαδικασία ελέγχου·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλιευτικών Πόρων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Περιγραφή των μετρητών  1. Οι μετρητές που χρησιμοποιούνται για τον προσδιορισμό του μεγέθους των ματιών θα είναι επίπεδα όργανα πάχους 2 mm, κατασκευασμένα από ανθεκτικό υλικό που δεν παραμορφώνεται. Έχουν είτε σειρά από ζώνες με παράλληλες πλευρές που συνδέονται μεταξύ τους με ενδιάμεσες ζώνες με κεκλιμένες πλευρές κλίσεως 1 προς 8 από πλευρά σε πλευρά, είτε μόνο ζώνες με κεκλιμένες πλευρές με την κλίση που ορίζεται ανωτέρω. Κάθε μετρητής είναι διάτρητος στο στενότερο άκρο του.  2. Οι μετρητές φέρουν την ένδειξη «μετρητής ΕΟΚ». Στην πρόσθια όψη κάθε μετρητή χαράσσεται το πλάτος σε χιλιοστόμετρα, τόσο στην περιοχή των ζωνών με τις παράλληλες πλευρές, αν υπάρχει, όσο και στην περιοχή των ζωνών με τις κεκλιμένες πλευρές. Στην τελευταία περίπτωση, το πλάτος χαράσσεται κατά διαστήματα 1 mm και η ένδειξή του εμφανίζεται σε κανονικά διαστήματα.  Άρθρο 2  Χρήση του μετρητή  1. Το δίχτυ τεντώνεται κατά τη διεύθυνση της μεγάλης διαγωνίου των ματιών.  2. Ένας μετρητής, όπως περιγράφεται στο άρθρο 1, εισάγεται με το στενότερο άκρο του στο άνοιγμα του ματιού κατά διεύθυνση κάθετη προς το επίπεδο του διχτυού.  3. Ο μετρητής εισάγεται στο άνοιγμα του ματιού είτε με το χέρι, είτε με τη βοήθεια βάρους ή δυναμόμετρου, μέχρις ότου σταματήσει στο επίπεδο των δύο πλάγιων πλευρών, εξαιτίας της αντίστασης του ματιού του διχτυού.  Άρθρο 3  Επιλογή των ματιών που μετρώνται  1. Τα μάτια που μετρώνται πρέπει να σχηματίζουν μια σειρά από 20 συνεχόμενα μάτια, διαλεγμένα στη διεύθυνση της μεγάλης διαγωνίου του διχτυού.  2. Δεν πρέπει να μετρώνται τα μάτια που απέχουν λιγότερο από 50 cm από νευρώσεις, σχοινιά ή το σχοινί δεσίματος του σάκκου (γάιδαρο). Η απόσταση αυτή πρέπει να μετριέται κάθετα προς τις νευρώσεις, τα σχοινιά ή το σχοινί δεσίματος του σάκκου (γάιδαρο), με το δίχτυ τεντωμένο κατά τη διεύθυνση που γίνεται αυτή η μέτρηση. Δεν πρέπει, επίσης, να μετρώνται μάτια που είναι μπαλωμένα ή σχισμένα ή που φέρουν προσαρτήματα του διχτυού.  3. Κατά παρέκκλιση της παραγράφου 1, τα μάτια που μετρώνται μπορεί να μην είναι συνεχόμενα εφόσον το εμποδίζει η εφαρμογή της παραγράφου 2.  4. Τα δίχτυα πρέπει να μετρώνται μόνον όταν είναι υγρά και όχι παγωμένα.  Άρθρο 4  Μέτρηση κάθε ματιού  Το μέγεθος κάθε ματιού είναι το πλάτος του μετρητή στο σημείο που αυτός σταματά, όταν ο μετρητής χρησιμοποιείται σύμφωνα με τις διατάξεις του άρθρου 2.  Άρθρο 5  Προσδιορισμός του μεγέθους των ματιών του διχτυού  Το μέγεθος των ματιών του διχτυού είναι ο αριθμητικός μέσος όρος, εκφρασμένος σε χιλιοστόμετρα, των μετρήσεων, του συνολικού αριθμού ματιών που επιλέγονται και μετρώνται σύμφωνα με τις διατάξεις των άρθρων 3 και 4, στρογγυλεμένος στο επόμενο χιλιοστόμετρο.  Ο συνολικός αριθμός ματιών που μετρώνται προβλέπεται στο άρθρο 6.  Άρθρο 6  Διαδικασία ελέγχου  1. Ο ελεγκτής μετρά μια σειρά 20 ματιών που επιλέγονται σύμφωνα με τις διατάξεις του άρθρου 3, εισάγοντας το μετρητή με το χέρι, χωρίς τη χρησιμοποίηση βάρους ή δυναμόμετρου.  Το μέγεθος του ματιού του διχτυού καθορίζεται τότε σύμφωνα με τις διατάξεις του άρθρου 5.  Αν ο υπολογισμός του μεγέθους του ματιού δείχνει ότι αυτό δεν συμφωνεί με τους ισχύοντες κανονισμούς, τότε μετρώνται δύο επιπλέον σειρές 20 ματιών που επιλέγονται σύμφωνα με τις διατάξεις του άρθρου 3.  Το μέγεθος του ματιού υπολογίζεται πάλι, σύμφωνα με τις διατάξεις του άρθρου 5, λαμβανομένων υπόψη των 60 ματιών που ήδη μετρήθηκαν. Με την επιφύλαξη των διατάξεων της παραγράφου 2, ο αριθμός αυτός είναι το μέγεθος του ματιού του διχτυού.  2. Αν ο κυβερνήτης του πλοίου αμφισβητεί το μέγεθος του ματιού που καθορίζεται σύμφωνα με την παράγραφο 1, το μέγεθος αυτό δεν λαμβάνεται υπόψη για τον καθορισμό του μεγέθους του ματιού και το δίχτυ μετράται πάλι.  Η νέα μέτρηση γίνεται με τη βοήθεια βάρους ή δυναμόμετρου προσαρτημένου στο μετρητή.  Η επιλογή βάρους ή δυναμόμετρου αφήνεται στη διακριτικότητα του ελεγκτή.  Το βάρος τοποθετείται στην τρύπα που βρίσκεται στο στενότερο άκρο του μετρητή, με τη μεσολάβηση ενός αγκίστρου. Το δυναμόμετρο μπορεί να σταθεροποιηθεί είτε στην τρύπα που βρίσκεται στο στενότερο άκρο του μετρητή, είτε να τοποθετηθεί στο πλατύτερο άκρο του μετρητή.  Η ακρίβεια του βάρους ή του δυναμόμετρου επιβεβαιώνεται από την αρμόδια εθνική αρχή.  Για δίχτυα μεγέθους ματιού 35 mm ή λιγότερο, σύμφωνα με όσα προβλέπονται στην παράγραφο 1, εφαρμόζεται δύναμη 19,61 newton (ισοδύναμη με μάζα 2 kg) και για άλλα δίχτυα δύναμη 49,03 newton (ισοδύναμη με μάζα 5 kg).  Όταν το μέγεθος του ματιού προσδιορίζεται σύμφωνα με το άρθρο 5, με τη βοήθεια βάρους ή δυναμόμετρου, μετράται μια σειρά 20 μόνο ματιών.  Άρθρο 7  Οπαρών κανονισμός αρχίζει να ισχύει την ενενηκοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 23 Ιουλίου 1984.  Για την Επιτροπή  Γεώργιος ΚΟΝΤΟΓΕΩΡΓΗΣ  Μέλος της Επιτροπής  (1) ΕΕ αριθ. L 24 της 27. 1. 1983, σ. 14.  (2) ΕΕ αριθ. L 156 της 13. 6. 1984, σ. 1.